
МОТИВИ
към проекта на Наредба за изменение на Наредба № 5 от 29.10.2019 г. за критериите, условията и реда за награждаване на спортисти, треньори и длъжностни лица
(oбн., ДВ, бр. 88 от 2019 г., изм. и доп., бр. 103 от 2021 г., бр. 81 от 2023 г.)

1. Причини, които налагат предложените промени:
[bookmark: _GoBack]Световните и европейските първенства за олимпийски паралимпийски спортове за мъже и жени са най-мащабните и авторитетни спортни прояви в света след Паралимпийските игри. Те са най-високите международни спортни форуми за хора с увреждания след паралимпийските игри. Участието в тях е резултат от усилената работа от страна на атлетите и техните треньори, а предвид конкуренцията спрямо останалите първенства, в които имат възможност да участват, постигането на призово класиране следва да бъде подобаващо възнаградено. С оглед усилията и вложения труд за подготовка, размерите на еднократните парични награди на спортисти – медалисти и призьори от световни и европейски първенства за олимпийски паралимпийски спортове за мъже и жени, следва да бъдат установени при спазване на равнопоставеност с еднократните парични награди на спортисти – медалисти и призьори от световни и европейски първенства за олимпийски спортове за мъже и жени. 

2.Цели на предложените промени:
Целта на промените е установяване на  размерите на еднократните парични награди на спортисти – медалисти и призьори от световни и европейски първенства за олимпийски паралимпийски спортове за мъже и жени при спазване на равнопоставеност и недопускане на дискриминация с еднократните парични награди на спортисти – медалисти и призьори  от световни и европейски първенства за олимпийски спортове за мъже и жени. Това ще допринесе за премиране на спортистите, адекватно на вложените усилия и труд за постигане на призови класирания както за световни и европейски първенства за олимпийски спортове за мъже и жени, така и за световни и европейски първенства за олимпийски паралимпийски спортове за мъже и жени. 

3. Очаквани резултати от прилагането на нормативния акт:
Повишаване мотивацията на българските спортисти с увреждания чрез премиране с парични награди на значимите постижения в мащабните и престижни международни форуми, издигащи престижа на българския спорт.

            4. Финансови и други средства, необходими за прилагането на наредбата:
            Проектът на наредбата няма да доведе до пряко и/или косвено въздействие върху държавния бюджет. Финансовите средства за изплащането на наградите се осигуряват за сметка на предвидените за целта средства по бюджета на Министерството на младежта и спорта за съответната година.

5. Съответствие с правото на Европейския съюз:
Предложеният проект на наредба не е свързан с прилагането на европейското законодателство, поради което не се налага извършването на анализ за съответствие с правото на Европейския съюз.
